kardosdrur/scandi-wiki huggingface dataset:
Spectre (it-sikkerhedssårbarhed)

Spectre er flere sikkerhedssårbarheder i mange almindelige mikroprocessorer, der anvender teknikkerne spekulativ eksekvering og branch prediction. Ved at udnytte at processorerne foretager gæt ved programforgreninger (vilkårlige hop) for at udføre programmer så hurtigt som muligt, kan et program få processoren til at afsløre hvad der findes i hukommelse som den egentlig ikke har rettigheder til at kunne læse. Det kan anvendes af ondsindede programmer.

Spectre menes at påvirke de fleste processorer af x86- og x64-typen fra Intel og AMD, samt mange af ARM-typen, og den kan derfor ramme både pc og Macintosh  samt  mobiltelefoner og tablets. Hullet anses for vanskeligt at udnytte, men svært at beskytte sig imod. Det skulle kunne anvendes i virtuelle maskiner til at læse hukommelse fra andre maskiner og er derfor en trussel mod cloud-tjenester.

Spectre blev opdaget på Googles sikkerhedslaboratorium Project Zero, og sideløbende på Technische Universität Graz. Hullet blev kendt for offentligheden 3. januar 2018, på samme tid som Meltdown (omtales også som variant 3, eller CVE-2017-5754).

Spectre findes i flere varianter - nogle af dem nævnes her:
 Variant 1, CVE-2017-5753 (bounds check bypass). Blandt andet har JIT-motorer, der anvendes til JavaScript vist sig at være sårbare. Et script der er gemt på en webside skulle kunne være i stand til at læse data til et andet websted, der er gemt i browserens hukommelse, såsom sessioncookies. Problemet i browseren, kan reduceres ved at ændre indstillingerne i browseren, så den isolerer hvert websted i sin egen JIT-motor. Problemet kan normalt afhjælpes med en opdatering af operativsystem-kernen. Test af ydeevne for Linux Red Hat for Intel opdatering for variant 1 viste ingen målbar effekt.
 Variant 2, CVE-2017-5715 (branch target injektion). Sikkerhedshullet gør det muligt for en virtuel maskine at læse hukommelse fra host systemet. AMD hævder at deres processorer er immune over for denne form for angreb. På Intel-processorer kræver denne sårbarhed en opdateret mikrokode i processoren, og/eller opdateringer til både gæst- og værts-virtualiseringsprogram med en metode, der kaldes Retpoline.
 Variant 3, CVE-2017-5754 - Meltdown - Rogue Data Cache Load (RDCL).
 Spectre-NG, Variant 3a, CVE-2018-3640 - Rogue System Register Read (RSRR).
 Spectre-NG, Variant 4, CVE-2018-3639 - Speculative Store Bypass (SSB).
 Spectre-NG, CVE-2018-3665 - Lazy FP State Restore.
 Spectre-NG, Variant 1.1, CVE-2018-3693 - Bounds Check Bypass Store (BCBS).
 CVE-2019-1125
 Variant 1.2, Read-only protection bypass (RPB)
 SpectreRSB, CVE-2018-15572, Return Mispredict.
 2021, micro-op cache exploit.

Referencer

Se også 
 Meltdown (it-sikkerhedssårbarhed)

Eksterne henvisninger 
 
 Google Project Zero opsummering

Udnyttelse af it-sikkerhedssårbarheder
Magdalena Forsberg

Maria Magdalena Forsberg (født Wallin 25. juli 1967 i Örnsköldsvik, Sverige) er en svensk tidligere skiskydnings-atlet, langrendsløber og nuværende ekspertkommentator og tv-vært. Hun er den mest vindende kvindelige skiskytte gennem tiden (2018). Hun har vundet 6 VM-Guld, 1 VM-Sølv, 6 VM-bronze, 2 OL-bronze samt 6 World Cup titler i træk (1997-2002), og har i alt været på podiet 87 gange i karrieren. World Cup rekorden på seks titler gælder for både kvinder og mænd. Desuden har hun vundet Sveriges Radios Jerringpris fire gange. Magdalena startede egentlig med at dyrke slalom, men skiftede til langrend og derefter til skiskydning.

Karriere 
I 1993, efter nogle mindre fremgangsrige sæsoner indenfor langrend, besluttede Magdalena sig for at skifte til skiskydning. Her blev hun trænet af tyskeren Wolfgang Pichler, der ad flere omgange også har været svensk landstræner. Herfra tog karrieren fart og hun vandt den samlede World Cup for første gang i sæsonen 1996/97. Hun stoppede skisportskarrieren efter Vinter-OL 2002 i Salt Lake City.

Magdalena Forsberg har efterfølgende beskæftiget sig som skattekonsulent for KPMG og som skiskytte-ekspert for svensk tv og til dels også for tysk ARD. Derudover har hun været vært på forskellige naturprogrammer på svensk tv.

Kilder

Eksterne henvisninger 
 
 

Skiskytter fra Sverige
Olympiske bronzemedaljevindere fra Sverige
Versionsstyring

Versionsstyring er et softwareværktøj til at holde styr på versioner af filer, f.eks. til brug for udvikling af software. Versionsstyringssoftware kan holde styr på ændringer, så man altid kan gå tilbage til en tidligere version eller undersøge, hvad der præcist er ændret mellem en eller flere versioner af en tekstfil. Tekstfilerne består ofte af kildeteksten til programmer, men kan også indeholde andre ting, lige som filer, der ikke består af tekst, kan håndteres.

Versionsstyringssystemer holder desuden styr på hvem, der har foretaget de enkelte ændringer, lige som ændringer foretaget af flere programmører i den samme fil i mange tilfælde kan flettes sammen. Nogle systemer er baseret på en låsning af de enkelte filer, før der kan ændres. Dette forhindrer andre i at ændre den pågældende fil, så længe den er låst.

Wikipedia-systemet indeholder lige som andre Content Management Systemer også versionsstyringsfaciliteter i form af en historik på artikler. Det kan benyttes mod forskellige former for hærværk, idet man kan gå tilbage til en ældre version og i øvrigt tydeligt kan se, hvad der er blevet ændret, hvornår og af hvem.

De enkelte ændringer, der ’’tjekkes ind’’, tildeles et revisionsnummer. Ændringerne stemples med tidspunkt og person. Desuden er det muligt at knytte en kommentar til ændringen, f.eks. nummeret på en fejlrapport eller et ændringsønske og en kort bemærkning. Det er ofte muligt at lave en afgrening af et samlet projekt, en ’’branch’’, når man vil lave en ny version af et softwaresystem, lige som versioner af software til forskellige platforme kan administreres.

En samlet pakke af filer svarende til et revisionsniveau kan ’’tjekkes ud’’. Det kan danne grundlag for en oversættelse af nyeste eller en given version af et større system (en ’’build’’).

Det er noget nær uundværligt, når flere personer skal arbejde på samme projekt, eller et projekt har en vis kompleksitet. Versionsstyringsværktøjer er ofte selvstændige systemer, der i nogle tilfælde kan integreres med et integreret udviklingsmiljø (et IDE). I andre tilfælde er de en del af IDE’en.

Mange nyere kontorprogrammer kan holde styr på en ændringshistorik, således at de seneste ændringer kan fremhæves. Den funktion kan give problemer, hvis et færdigt dokument fremsendes med ændringshistorikken inkluderet til 3.part, der så kan gøre sig bekendt med information, der ikke var beregnet for andre.

Udviklingsværktøjer
Father of the Pride

Father of the Pride er en amerikansk animeret sitcom for voksne, der er skabt af Jeffrey Katzenberg for NBC.

Serien handler om en dysfunktionel familie, der består af forældrene Larry og Kate, deres børn Sierra og Hunter og Sarmoti og Snack.

Kilder

Eksterne henvisninger
 Liste over alle 15 episoder i den 1. sæson, pr. januar 2018, fra Wikipedia på engelsk
 

Animerede tv-serier fra USA
Enneaden

Enneaden (også kaldet nigudskredsen) var en gruppe bestående af ni guder i egyptisk mytologi. Deres hovedkultcenter var Iunu.
Enneaden bestod af Ra, Ras børn Shu og Tefnut, deres børn Geb og Nut samt deres børn Osiris, Isis, Seth og Nepthys.

Navnet "Enneade" kommer af det græske ord Enneás, der betød "De ni".
På oldegyptisk blev det udtalt som noget nær Pesedjet.

Egyptisk mytologi
Cape Evans

Cape Evans er et klippeområde på vestsiden af Ross Island ved Antarktis, der danner nordsiden af indgangen til Erebus Bay.

Historie 
Området blev opdaget den britiske nationaleksepedition til Antarktis, 1901-04 med  Robert Falcon Scott i spidsen, som navngav det "Skuary" efter fuglene. Scotts anden ekspedition Terra Nova-ekspeditionen (1910-13), byggede deres hovedkvarter her, og omdøbte stedet efter løjtnant Edward Evans, Royal Navy, der var næstkommanderende på ekspeditionen. Scotts hovedkvartersbygning eksisterer stadig, og den er kendt som Scott's Hut.

Referencer

Eksterne henvisninger 
 Cape Evans Panoramas – panoramic photographs of Scott's hut at Cape Evans

Antarktis' geografi
In Search of Angels

In Search of Angels er det tiende album fra den skotske keltiske rockband Runrig. Det udkom i 1999. Det er det første af gruppens album uden forsangeren Donnie Munro, og dermed første album med hans erstatning Bruce Guthro.

Spor 
 "Maymorning" - 5:44
 "The Message" - 5:19
 "Rìbhinn Donn" (Brown Haired Girl) - 3:58
 "Big Sky" - 6:34
 "Life Is" - 4:01
 "Dà Mhìle Bliadhna" (Two Thousand Years) - 4:40
 "This Is Not a Love Song" - 5:25
 "A Dh'innse na Fìrinn" (To Tell You the Truth) - 4:47
 "All Things Must Change" - 4:15
 "Cho Buidhe Is A Bha I Riabh" (As Yellow As It Ever Was) - 4:02
 "Travellers" - 2:59
 "In Search of Angels" - 3:32

Personel 
Iain Bayne: Trommer, percussion
Bruce Guthro: Forsanger
Malcolm Jones: guitar, harmonika
Calum Macdonald: percussion, vokal
Rory Macdonald: vokal, basguitar
Peter Wishart: keyboard

Referencer

Eksterne henvisninger 
 Runrig - In Search of Angels på Discogs

Runrig-album
Album fra 1999
Pietro Antonio Lorenzoni

Pietro Antonio Lorenzoni (født 1721 i Cles i Tyrol, død 1782 Saluzburg) var en østrigsk maler, der menes at have malet flere portrætter af Wolfgang Amadeus Mozart og hans familie: "Drengen Mozart" (1763), hans søster Maria Anna Mozartt i "Nannerl som barn" (1763) og et portræt af deres far Leopold Mozart (ca. 1765). Han ankom til Salzburg, Østrig i 1740'erne og ønskede først at male Wolfgang og Nannerl. Hans protégé, Johann Nepomuk della Croce, malede et Mozarts familieportræt i 1780.

Referencer

Eksterne henvisninger 

Malere fra Italien
Regionsrådsmedlemmer 2018-2021

Regionsrådsmedlemmer 2018-2021. Ved regionsrådsvalget i 2017 blev der valgt 41 medlemmer til hver af de fem regionsråd. 

De fem regionsråd har følgende medlemmer:

Region Hovedstaden
Mandatfordelingen i Region Hovedstaden var som følger:

 Socialdemokratiet: 13
 Venstre: 6
 Det Konservative Folkeparti: 5
 Enhedslisten: 4
 Dansk Folkeparti: 3
 Radikale Venstre: 3
 Socialistisk Folkeparti: 3
 Alternativet: 2

Region Midtjylland
Mandatfordelingen i Region Midtjylland var som følger:

 Socialdemokratiet: 15
 Venstre: 13
 Dansk Folkeparti: 3
 Enhedslisten: 2
 Socialistisk Folkeparti: 2
 Alternativet: 1
 Det Konservative Folkeparti: 1
 Kristendemokraterne: 1
 Liberal Alliance: 1
 Radikale Venstre: 1
 Psykiatri-Listen: 1

Region Nordjylland
Mandatfordelingen i Region Nordjylland var som følger:

 Socialdemokratiet: 18
 Venstre: 11
 Dansk Folkeparti: 4
 Det Konservative Folkeparti: 4
 Enhedslisten: 2
 Radikale Venstre: 1
 Socialistisk Folkeparti: 1

Region Sjælland
Mandatfordelingen i Region Sjælland var som følger:

 Socialdemokratiet: 14
 Venstre: 10
 Dansk Folkeparti: 6
 Det Konservative Folkeparti: 3
 Enhedslisten: 3
 Radikale Venstre: 2
 Socialistisk Folkeparti: 2
 Liberal Alliance: 1

Region Syddanmark
Mandatfordelingen i Region Syddanmark var som følger:

 Venstre: 14
 Socialdemokratiet: 10
 Socialistisk Folkeparti: 6
 Dansk Folkeparti: 5
 Det Konservative Folkeparti: 2
 Enhedslisten: 2
 Liberal Alliance: 1
 Radikale Venstre: 1

Referencer 

 
Lister over personer fra Danmark
Hemnes Station

Hemnes Station (Hemnes stasjon) var en jernbanestation på Urskog–Hølandsbanen, der lå i byområdet Hemnes i Aurskog-Høland kommune i Norge.

Stationen åbnede 15. december 1898, da banen blev forlænget fra Bjørkelangen til Skulerud. Den blev nedlagt sammen med banen 1. juli 1960.

Stationsbygningen blev opført i 1898. Ifølge Banedata 2004 er den revet ned, mens Forvaltningsplan for Urskog-Hølandsbanen oplyser, at den er brændt. Sporene på stedet er fjernet.

Litteratur

Eksterne henvisninger 

 Forvaltningsplan for Urskog-Hølandsbanen
 Billeder af Hemnes Station hos Digitalt Museum
 Billeder fra det tidligere stationsområde på Jernbane.net

Stationer på Urskog-Hølandsbanen
Nedlagte jernbanestationer i Norge
Etableret i 1898
Ophørt i 1960
Hjellebøl Station

Hjellebøl Station (Hjellebøl stasjon) var en jernbanestation på Urskog–Hølandsbanen, der lå ved bebyggelsen Hjellebøl i Aurskog-Høland kommune i Norge.

Stationen åbnede 15. december 1898, da banen blev forlænget fra Bjørkelangen til Skulerud. Den blev nedgraderet til holdeplads 9. maj 1948. Stationen blev nedlagt sammen med banen 1. juli 1960.

Den første stationsbygning blev opført i 1898 men brændte 22. maj 1943. Derefter blev en tidligere mejeribygning købt og benyttet og benyttet som stationsbygning. Den er senere revet ned.

Litteratur

Eksterne henvisninger 

 Forvaltningsplan for Urskog-Hølandsbanen

Stationer på Urskog-Hølandsbanen
Nedlagte jernbanestationer i Norge
Etableret i 1898
Ophørt i 1960
Hornåseng Station

Hornåseng Station (Hornåseng stasjon) var en jernbanestation på Urskog–Hølandsbanen, der lå i Aurskog-Høland kommune i Norge.

Stationen åbnede 15. december 1898, da banen blev forlænget fra Bjørkelangen til Skulerud. Oprindeligt hed den Komnes, men den skiftede navn til Hornaaseng i 1908 og til Hornåseng 15. maj 1927. Stationen blev nedgraderet til holdeplads 9. maj 1948. Den blev nedlagt sammen med banen 1. juli 1960.

Stationsbygningen blev opført i 1898. Den er nu revet ned, ligesom sporene på stedet er fjernet.

Litteratur

Eksterne henvisninger 

 Forvaltningsplan for Urskog-Hølandsbanen

Stationer på Urskog-Hølandsbanen
Nedlagte jernbanestationer i Norge
Etableret i 1898
Ophørt i 1960
Clocky

Clocky er et vækkeursmærke, der er udstyret med hjul, hvilket gør uret i stand til at gemme sig, samtidig med at alarmen lyder, hvorved ejeren af uret tvinges til at vågne for at finde det og afbryde alarmen. Uret blev opfundet som et projekt i undervisningen i industrielt design af Gauri Nanda, en studerende på MIT Media Lab. Clocky vandt Ig Nobelprisen i økonomi i 2005. Efter at have taget første del af sin uddannelse fra University of Michigan og kandidateksamen fra MIT grundlagde Nanda virksomheden Nanda Home for at fremstille og sælge Clocky og andre produkter til hjemmet.

Historien 
Den oprindelige prototype blev bygget i løbet af tre dage og var beklædt med stof for at få den til at ligne et kæledyr. Efter at have demonstreret den i sin klasse havde Nanda ikke yderligere planer med uret. Imidlertid blev der flere måneder senere lagt en beskrivelse op på Media Labs hjemmeside og flere teknologi-blogs viste billeder af Clocky. I løbet af to uger blev information om apparatet et internetfænomen, og Gauri Nanda blev bedt om at demonstrere det på Good Morning America.

Nanda søgte patent på Clocky og efter at have afsluttet sin eksamen oprettede hun med hjælp fra sin familie firmaet Nanda Home og begyndte at gøre uret klar til at komme på markedet. Den kommercielle udgave er ikke længere stofbeklædt, men er fortsat designet i en dyrelignende form. Produktionen er blevet forlagt til Hong Kong. I april 2011 kunne Nanda i et videointerview berette, at der var solgt over 350.000 eksemplarer. 

Udviklingen og markedsføringen af Clocky er blevet et case study på Harvard Business School under titlen: "Clocky, the Runaway Alarm Clock".

Funktion 
Clocky virker som et helt almindeligt vækkeur, bortset fra at den ved andet tryk på slumre-knappen begynder at køre. En mikroprocessor sikrer, at Clocky bevæger sig med varierende hastighed, i varierende retninger og uden om forhindringer, idet den tager forskellige veje hver gang. Store hjul monteret på støddæmpere dækker ud over selve uret, således at det ikke beskadiges, hvis det fx falder ned fra et natbord. Når alarmen så går tredje gang, befinder uret sig et ukendt sted, hvilket tvinger den sovende til at stå op og finde det, for at slå lyden fra.

Tocky 

Nanda Homes næste generation af det kørende vækkeur blev kaldt Tocky og første gang averteret til salg i 2010 som "Clockys smarte fætter". Forskellen er først og fremmest, at Tocky er kugleformet og kører af sig selv uden hjul, har berøringsfølsom skærm til betjening, indbygget mikrofon, så ejeren kan indspille lyde til vækning efter ønske, samt mulighed for at slutte til en computer via USB. Den er også mulig at bruge i demonstrationstilstand.

Varianten Ticky fungerer på samme måde, men viser tiden med virtuelle visere.

Referencer

Eksterne henvisninger 
Nanda Homes hjemmeside

Ure
Orlando Pride

Orlando Pride er en amerikansk professionel fodboldklub for kvinder, der er hjemmehørende i Orlando, Florida. Holdet blev en del af National Women's Soccer League (NWSL) i 2016.

Aktuel trup

Referencer

Eksterne henvisninger
 

Kvindefodboldklubber i USA
Lil Peep

Gustav Elijah Åhr (født 1. november 1996, død 15. november 2017), bedre kendt under kunstnernavnet Lil Peep, var en amerikansk rapper. Han døde af en overdosis Fentanyl og Xanax.

Åhrs farfar er ansat på Harvard University hvor han er professor, og hans egen far er også ansat på et universitet. Hans forældre mødte hinanden på Harvard.

Da Åhr var 14 år gammel, forsvandt faderen fra hjemmet og vendte aldrig tilbage. Åhr begyndte at misbruge medicin og fik lavet ansigtstatoveringer. Den indre smerte var en kendsgerning. Som et skjold for at beskytte sit indre følsomme selv udviklede han en ny personlig identitet, "Lil Peep", som blev hans kunstnernavn.

Referencer

Eksterne henvisninger 
 

Rappere fra USA
Personer fra Pennsylvania
Cherry Pop (film fra 2017)

Cherry Pop er en amerikansk film og den er instrueret af Assaad Yacoub.

Medvirkende 
 Lars Berge som The Cherry
 Toccara Jones som Terrys kone
 Jared Carlson som The Bouncer

Eksterne henvisninger 
 

Amerikanske film fra 2017
LGBT-relaterede film fra USA
Mariesmindefundet

Mariesmindefundet er er et meget rigt offerfund fra yngre bronzealder, der i 1862 blev fundet i Mariesminde Mose ved Rønninge på Fyn. Fundet er sammensat af et stort tohanket bronzekar, som indeholdt i alt 11 hele guldskåle. sådanne slags guldskåle kender man fra flere fund fre den yngre bronzealder i Danmark. Størstedelen af fund af sådanne guldskåle kendes fra Sønderjylland og øerne. I alt kendes der fra Danmark og Nordtyskland ca. 40 eksemplarer. Otte af guldskålene fra Mariesminde er forsynet med en høj, lodret hank, der foroven ender i et hestehoved. Denne hank er sandsynligt en senere tilføjelse til guldskålene, som nok ikke er fremstillet i det danske område, men fra et område af den centraleuropæiske bronzealderkultur.

Bronzekarret 
Bronzekarret fra Mariesminde er lavet ved hamring, det er dobbeltkonisk og sammennittet på midten. Dekorationen består af geometriske mønstre samt hjul og fuglehoveder udført ved hamring fra bagsiden. Et sidestykke til bronzekarret kendes fra Sverige, hvorimod tilsvarende eksemplarer er ukendte uden for Skandinavien.Teknikken og ornamenteringen peger imidlertidig, ligesom de samtidige Veksøhjelme, på en oprindelse i Mellemeuropa. Navnlig i Vestungarn finder man i den såkaldte urnemarksperiode en rig produktion af metalkar, som i stort omfang eksporteredes til den nordiske bronzealderkultur. Karret kan formodes at være kommet med disse handelsvarer i begyndelsen af den yngre bronzealder.

Kilder og henvisninger
Fundet fra Mariesminde natmus.dk

Genstande i Nationalmuseet
Nordiske oldsager fra Bronzealderen
Arkæologiske fund fra Danmark
Admiral Capital

Admiral Capital A/S (frem til oktober 2014 Re-Cap A/S) er et dansk børsnoteret selskab.
Firmaet har hovedkvarter i Havnegade i Aarhus.
Storaktionær er den svenske virksomhed Kvalitena Danmark AB.

Admiral Capital ejer danske ejendomme for et milliardbeløb.

Henvisninger 

Virksomheder i Aarhus
OMX Copenhagen Small Cap
Danish-Chinese Business Forum

Danish-Chinese Business Forum (DCBF) er en erhvervs- og netværksorganisation for danske og kinesiske virksomheder og organisationer. Medlemsskaren er i dag () på over 135 medlemmer fordelt over forskellige industrier, og tæller små, mellemstore og store virksomheder, universiteter og kommuner.

Danish-Chinese Business Forums formål er at styrke kommercielle og økonomiske relationer mellem Danmark og Kina, med henblik på at forbedre forholdene for sine medlemmer.

Organisationen faciliterer kurser, foredrag, konferencer, netværks- og ekspertgruppemøder, med emner såsom e-handel, sourcing, HR og innovation. Den bistår også danske kommuner og regioner i offentlig-private partnerskaber med kinesiske virksomheder samt i bysamarbejder, og indsamler viden om hvordan danske virksomheder klarer sig i Kina.

Organisation 
Danish-Chinese Business forum styres af en frivillig bestyrelse. Bestyrelsen ledes af en formand, mens den daglige drift varetages af generalsekretæren. Bestyrelsesmedlemmer bliver valgt for en fireårig periode.

Formænd
 2019 - i dag: Tom Behrens Sørensen
 2016 - 2019: Claus V. Hemmingsen
 2012 - 2016: Thorkild K. Christensen
 2005 - 2012: Nils Foss

Generalsekretærer
 2016 - i dag: Hans Henrik Pontoppidan
 2005 - 2016: Tom Jensen

Historie 

Danish-Chinese Business Forum er grundlagt i 2005 af en række af de største danske eksportvirksomheder, og har siden opnået anerkendelse af både den danske og kinesiske stat.

Noter

Ekstern Henvisning 
 Danish-Chinese Business Forums bestyrelse 
 Danish-Chinese Business Forums officielle hjemmeside

Etableret i 2005
Netværksorganisation
Organisationer fra Danmark
Vinschgau

Vinschgau (ældre Vintschgau, udtales «fintsj-gao», italiensk Val Venosta) er et alpelandskab og et distrikt i den vestligste del af Sydtyrol i det nordligste Italien. Det er sammenfallende med den øvre dal til floden Adige (tysk Etsch) mellem Reschenpasset og Naturns i nærheden af Merano, samt nogle mindre sidedale. Vinschgau begrænses af Ötztal-Alperne i nord (3.736 moh. i Weißkugel) og Ortlermassivet i syd (op til 3.905 moh.). Den øverste del af dalen går mod syd fra Reschenpasset, men ved Schluderns svinger dalen 90 grader og fortsætter østover til Merano.

Den nedre del af Vinschgau er kendt for områdets æbleplantager. I øvre Vinschgau dominerer kvægdrift med mælkeproduktion. Vinschgau er en af de tørreste dale i Alpene med kun omkring 400 mm nedbør om året. På grund af Adige’ store vandføring kan nedbørsmanglen imidlertid kompenseres med vanding.

Kommunerne i Vinschgau udgør et forvaltningsdistrikt (Bezirksgemeinschaft) ved samme navn, hvis administration ligger i byen Schlanders. Til sammen har Vinschgau 35.000 innbyggere (2005).

Dalen er trafikeret med en 60 km lang jernbanestrækning fra Merano til Mals. Tanken var en gang at dette skulle blive en hovedbane mellem Venedig og Basel. Jernbanen blev færdigbygget i 1906 og efter 15 års nedlæggelse genåbnet i 2005. Fra Mals forbinder den schweiziske postbus Vinschgau med Engadin via Val Müstair.

Kommuner 
Distriktet Vinschgau har 13 kommuner:
 Glurns
 Graun im Vinschgau
 Kastelbell-Tschars
 Laas
 Latsch
 Mals
 Martell
 Prad am Stilfser Joch
 Schlanders
 Schluderns
 Schnals
 Stilfs
 Taufers im Münstertal

Kommunerne Naturns, Partschins og Plaus hører geografisk set til Vinschgau, men er en del af distriktet Burggrafenamt.

Historie 
Historisk havde Vinschgau en tæt kulturel, økonomisk og politisk tilknytning til Nedre Engadin og Val Müstair i nutidens Graubünden (Schweiz) og Nauders i nutidens Nordtyrol. Vinschgau udgjorde fra 700-tallet en gau i Frankerriget. Fra 916 omfattede denne også Nedre Engadin. I 1027 blev fyrstbiskoppen af Trento udnævnt til greve af Vinschgau. Dette selv om Vinschgau på det kirkelige plan lå under fyrstbiskoppen af Chur, som efterhånden også tilbagevandt Nedre Engadin. Vinschgaus kirkelige tilhør til Chur blev ikke ophævet før i 1816.

Indtil 1600-tallet var Vinschgau næsten rent rætoromansktalende. Sammen med modreformationen blev det tyske sprog indført i dalen og fortrængte rætoromansk. I enkelte, afsidesliggende landsbyer skal reætoromansk have været levende helt indtil begyndelsen af 1800-tallet. Den kulturelle påvirkning mærkes delvis stadig på de tyske dialekter som tales i øvre Vinschgau. Selv om disse, som i resten af Tyrol, hører til den bayerske dialektgruppe, er de påvirket af både alemanniske dialekter og det rætoromanske sprog. Mange geografiske navne har rætoromansk ophav, som man bl.a. kan høre på at det (i navne som Trafói, Schludérns, Plawénn, Partschíns, Natúrns osv.) er slutstavelsen som bærer trykket. Efter at Sydtyrol kom under Italien i 1920 har Vinschgau i dag også en italiensksproglig minoritet på 3 %.

Kilder og henvisninger 

 Vinschgau Distrikt  

Sydtyrol